SET เสี่ยงเปิดลบ เซ่นราคาน้ำมันดิ่ง กดดันหุ้นพลังงาน-ปิโตรฯ
SET เสี่ยงเปิดลบ เซ่นราคาน้ำมันดิ่ง กดดันหุ้นพลังงาน-ปิโตรฯ
2 ต.ค. 2563

นายอภิชาติ ผู้บรรเจิดกุล ผู้อำนวยการอาวุโส สายงานวิเคราะห์เชิงกลยุทธ์ บล.ทิสโก้ เปิดเผยว่า ตลาดหุ้นไทยเช้านี้คาดว่าจะปรับตัวลงเล็กน้อย เนื่องจากราคาน้ำมันดิบได้ดิ่งแรงเกือบ 4% เมื่อวานนี้ ทำให้ไปกดดันหุ้นในกลุ่มพลังงาน และปิโตรเคมี ซึ่งเป็นผลจากสถานการณ์แพร่ระบาดไวรัสโควิด-19 ในต่างประเทศ ไปกดดันแนวโน้มความต้องการใช้น้ำมัน
อีกทั้งตัวเลขการผลิตน้ำมันของกลุ่มโอเปกเพิ่มขึ้นในเดือนที่แล้ว และสถาบันจัดการด้านอุปทานของสหรัฐ (ISM) เปิดเผยว่า ดัชนีภาคการผลิตของสหรัฐปรับตัวลงสู่ระดับ 55.4 ในเดือนก.ย. จากระดับ 56.0 ในเดือนส.ค. และต่ำกว่าที่นักวิเคราะห์คาดการณ์ที่ระดับ 56.3
ด้านตลาดหุ้นในภูมิภาคเอเชียเช้านี้เคลื่อนไหวทั้งในแดนบวก-ลบ และหลายตลาดปิดทำการ ทำให้คาดว่าการซื้อขายของตลาดหุ้นไทยคงจะเงียบเหงา ทั้งนี้ ให้ติดตามตัวเลขการจ้างงานนอกภาคเกษตรของสหรัฐฯคืนนี้
พร้อมให้แนวรับไว้ที่ 1,240-1,230 จุด ส่วนแนวต้าน 1,251-1,252 ถัดไป 1,260 จุด
 